Predkladacia správa

Materiál „Informácia z kontroly efektívnosti využitia prostriedkov štátneho rozpočtu vynaložených na plnenie úloh štátnej správy, vrátane prostriedkov poskytnutých z EÚ z projektu PHARE SR 0103.01 na podporu rómskej menšiny v oblasti vzdelávania" je spracovaný a predložený na rokovanie vlády SR na základe jej uznesenia č. 21/2004 zo dňa 14. januára 2004, ktorým bolo schválené „Zameranie kontrolnej činnosti Úradu vlády SR na I. polrok 2004“.

Cieľom kontroly bolo zistiť efektívnosť využitia poskytnutých prostriedkov vynaložených na plnenie úloh štátnej správy vrátane prostriedkov poskytnutých z EÚ z hľadiska účelnosti a dodržiavania príslušných právnych predpisov pri realizácii projektu PHARE SR 0103.01.	

Kontrola bola vykonaná od 23. apríla do 31. mája 2004 v Úrade vlády SR - sekcii ľudských práv a menšín, v Ministerstve školstva SR - sekcii európskej integrácie, vo vybraných školách a vo firme European Consultants Organisation, ktorá realizovala časť projektu za kontrolované obdobie od 1. 1. 2001 do 15. 5. 2004. 

Kontrola v Úrade vlády SR - sekcii ľudských práv a menšín sekcii bola zameraná najmä na plnenie povinností a úloh spojených s celkovým riadením a implementáciou projektu. Kontrolou bolo zistené, že kontrolovaný subjekt si plní svoje úlohy a povinnosti vyplývajúce s príslušným právnych predpisov ohľadom riadenia a implementácie projektov financovaných z programu PHARE. 

Kontrola v Ministerstve školstva SR - sekcii európskej integrácie bola zameraná najmä na plnenie povinností a úloh sektorového koordinátora pre oblasť vzdelávania a úlohy a povinnosti spojené s odborným dohľadom a asistenciou pri realizácii uvedeného projektu. Kontrolou bolo zistené, že kontrolovaný subjekt si plní svoje úlohy a povinnosti sektorového koordinátora ako aj ďalšie úlohy spojené s odborným dohľadom pri implementácii projektu..

Kontrola vo vybraných školách, ktorá bola vykonaná expozitúrami sekcie kontroly Úradu vlády SR, bola zameraná na zistenie skutočného priebehu realizácie projektu u konečného prijímateľa. Kontrolou boli zistené najmä nedostatky pri prevode majetku, ktorý bol  obstaraný v rámci projektu, do vlastníctva jednotlivých škôl.

Kontrola vo Firme European Consultants Organisation bola zameraná na plnenie úloh kontraktora, ktorý realizoval časť uvedeného projektu. Kontrolou bolo zistené najmä nedodržanie určených termínov pri implementácii projektu.

Výsledky kontroly, z ktorých vychádza informácia, boli prerokované v súlade so zákonom NR SR č. 10/1996 Z.z. o kontrole v štátnej správe v znení neskorších predpisov so zodpovednými zamestnancami kontrolovaného subjektu a bolo im uložené prijať opatrenia na odstránenie zistených nedostatkov.

Materiál nemá finančný, ekonomický, environmentálny vplyv, ani vplyv na zamestnanosť. Materiál má informatívny charakter, ktorý vláda SR berie na vedomie.

Bratislava, júl 2004